東方書生行
作者：蘇轍
朝代：宋

paragraphs: 東方書生多愚魯，閉門誦書口生土。
窗中白首抱遺編，自信此書傳父祖。
辟雍新說從上公，冊除僕射酬元功。
太常弟子不知數，日夜吟諷如寒蟲。
四方窺覘不能得，一卷百金猶復惜。
康成穎達棄塵灰，老聃瞿曇更出入。
舊書句句傳先師，中途欲棄還自疑。
東鄰小兒識機會，半年外舍無不知。
乘輕策肥正年少，齒疏脣腐真堪笑。
是非得失付它年，眼前且買先騰踔。